Dekster

Dekster () — ABŞ cinayət-drama teleserialı. Serial 2006-cı ildən 2013-cü ilə qədər Showtime kanalında yayımlanmışdır. Serial Mayami polis şöbəsində qan ləkəsi üzrə kriminalistika eksperti kimi çalışan, eyni zamanda seriyalı qatil kimi gizli həyat sürən Dekster Morqandan (Maykl Si Holl) bəhs edir. Deksterin qurbanları yalnız ədalətdən yayınan qatillərdir. Serialın ilk mövsümü Ceff Lindzinin müəllifi olduğu "Deksterin qaranlıq yuxuları" adlı roman əsasında çəkilmişdir. Roman Ceyms Manos Cr. tərəfindən ekranlaşdırılıb. Serialın sonrakı mövsümləri Lindzinin kitablarına əsaslanmır. 

Serialda rol alan aktyorlar Maykl Si Holl və Con Litqou göstərdiyi performanslarına görə "Qızıl Qlobus" da daxil olmaqla bir sıra mükafatlara layiq görülmüşdür. Serialın 13 dekabr 2009-cu ildə yayımlanan dördüncü mövsümünün final epizodu nə az nə çox düz 2,6 milyon insan tərəfindən izlənmişdir. Bu o dövrdə Showtime şəbəkəsi üçün rekord say idi. 

Showtime 2013-cü ilin aprelində "Dekster" serialının səkkizinci mövsümlə yekunlaşacağını bildirdi. "Dekster"in final epizodu 22 sentyabr 2013-cü ildə efirə çıxdı. 

Showtime yeddi ildən sonra 2020-ci ilin oktyabr ayında "Dekster" serialının "Dexter: New Blood" adlı yeni məhdud seriya ilə geri dönəcəyini açıqladı. Bu yeni serialda Maykl Si Hollun öz rolunu yenidən ifa edəcəyi də məlum oldu. Klayd Fillips tərəfindən yaradılan bu serial 7 noyabr 2021-ci ildən 9 yanvar 2022-ci ilə qədər davam etmişdir. Yaradıcılar həmçinin gələcəkdə serialın daha bir sezonunun olacağını dedilər. 2023-cü ilin yanvarında "Dexter: Origins" adlı yeni serialın çəkildiyi elan edildi. Bu serial Mayami polis şöbəsində yenicə işləməyə başlamış Deksterin daha gənc versiyasından bəhs edəcək. 

 Süjet 
Üç yaşında anasının ölümünə şahid olub sahibsiz qalan Dekster, Harri Morqan adlı polis əməkdaşı tərəfindən övladlığa götürülmüşdür. Harri Deksterin böyüdükcə normal uşaq olmadığını və onun aldığı ağır travma səbəbindən psixopatlaşdığını görməyə başlamışdı. Dekster lap kiçik yaşlarından qan tökməyə və can almağa heyran idi. Harri ona doğru tərbiyə verərək, onu yalnız qanundan yayınan qatilləri öldürməyə təşviq etmişdir. Dekster böyüyəndə Mayami Metro Polis Departamentində qan ləkəsi analitiki kimi işə düzəlir. O, cinayət əməllərini həyata keçirərkən heç bir sübut buraxmamaq üçün xüsusi ehtiyat tədbirləri görür. O, hədəf aldığı qurbanları plastiklə bürünmüş otaqlarda öldürür. Dekster cəsədlərdən qurtulmaq üçün onları doğrayır, zibil torbalarına yerləşdirdirir və aparıb Atlantik okeanın ortasına tullayır. Dekster serial boyunca əsl üzünü gizli saxlayır və kənardan normal insan kimi görünməyə çalışır. 

 İstinadlar 


Kateqoriya:2006-cı ildə başlayan ABŞ teleserialları
Kateqoriya:İngilis dilində teleseriallar
Kateqoriya:Neo-nuar teleserialları
Kateqoriya:Pis qəhrəmanların yer aldığı əsərlər
Kateqoriya:Bacı-qardaşlar haqqında teleseriallar
Kateqoriya:ABŞ romanlarına əsaslanan teleseriallar